《寄于忠父先生》
宋代·袁说友

天教英雄声名好，满眼看渠腾蹋早。
吁嗟世事暗如漆，虞卿穷困刘蕡老。
平生翰墨弥九州，丰城埋剑干斗牛。
一官了不受羁束，婆娑风月聊归休。
天欲成之烦一蹶，子美东屯笑耕月。
诸山摇落不成林，看取孤松岁寒发。
西湖十顷玻璃风，酒阑豪气诗千筒。
请君流水照冰雪，长鱼岂与虾蚬同。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。